Selfs nadat Schäfer aanbeveel het die kinders moet by die Wagenmakersvallei Primêre Skool ingeskryf word, het die ouers steeds geweier om dit te doen.
Gresswin Ludick, die voorsitter van die skool­beheerliggaam, het aan Son gesê hul advokaat is besig om die saak in die hof te veg.
Ludick sê: “Ons prokureur het gesê ons moet voortgaan met die kinders en hy sal agter die skerms werk.
“Ek kan nie verstaan hoe die departement die skool sluit en hulle het laas jaar ’n driejaar-kontrak met die Verenigende Gereformeerde Kerk aangegaan nie.
“Toe ons onlangs die departement van onderwys kontak, is daar aan ons gesê die minister kan nie teruggaan op haar besluit nie.
Tina Steyn, wat drie kinders in die skool het, sê sy weier om haar kinders by ’n ander skool in te skryf.
“Hulle is te klein om nou al met ’n bus te ry en wie gaan dan na hulle kyk sou hulle nie meer op die plaas skoolgaan nie?
Selfs Johanna Pietersen, wat daagliks vir die kinders kook, sê sy gaan werkloos wees as die skool sy deure finaal sluit.
Nadat Son die Wes-Kaapse onderwysdepartement (WKOD) genader het en gevra het of hy weet die skool is oop, het die skool ’n oproep van die departement ontvang, sê Ludick.
Volgens hom is daar aan hulle gesê ’n sekuriteitsmaatskappy sal vandag by die skool wees en geen leerder óf personeel sal toegelaat word nie.